題郭熙雪晴松石平遠圖爲張季野作是日同讀杜詩
作者：方回
朝代：宋

paragraphs: 書貴瘦硬少陵語，豈止評書端爲詩。
五百年間會此意，畫師汾陽老阿熙。
嵬詩瑣畫世一軌，肉腴骨弱精神癡。
明窗共讀杜集竟，兩幅雪霽叉橫披。
前幅長松何所似，鐵幹皴澀撐霜皮。
其下怪石卧狻兕，突兀崷崒凝冰嘶。
後幅澌遠漸迤邐，一往不知其幾里。
目力已盡勢未盡，平者是沙流者水。
人物如指或如蟻，戴笠騎馿者誰子。
顧此定是覓句翁，羸僕縮首襥凍耳。
欲渡未渡溪坂間，啐野寒烏忽驚起。
自非布置奪鬼神，焉能揮掃到骨髓。
郭生此畫出自古心胸，亦如工部百世詩中龍。
清癯勁峭謝嫵媚，略無一點霑春風。
市門丹青紛俗工，爲人塗抹杏花紅。
老夫神交此石與此松，留眼雪天送飛鴻。